În plină criză de forţă de muncă, autorităţile au ajuns să importe meseriaşi români. Şi mai mult, să le plătească aceleaşi salarii ca în Occident. 20 de muncitori au fost aduşi din Italia unde plecaseră la lucru, ca să renoveze o clădire istorică de la Iaşi.

George Budescu este unul dintre meşterii angajați de firmele italiene care au câştigat contractul cu primăria de la Iaşi pentru renovarea unei clădiri istorice din capitala Moldovei: Palatul Braunstein.

„În Italia am lucrat 7 ani și acum am prins contractul ăsta aici, pe aceiași bani. Toată lumea vrea să vină acasă, dar să câștige și bani”, spune George Budescu.

Întreaga echipă a fost aleasă pe sprânceană: toţi românii sunt buni constructori, specializați în tehnici de restaurare. Câștigă cam 1.500 de euro lunar plus diurnă pentru transport și cazare. Când companiile de construcţii din Italia le-au făcut oferta să muncească acasă pe acelaşi salariu ca în peninsulă, nu au stat pe gânduri.

„Răspunsul a fost evident. Stăm mai bine pentru că avem cheltuieli mai puține”, spune Severius Judele, muncitor.

Cot la cot cu muncitorii români lucrează mai mulţi ingineri din Peninsulă. Nu este primul proiect la care colaborează, iar italienii au ajuns să îi aprecieze nu doar profesional.

„Sunt oameni specializați și buni familiști, în sensul în care țin foarte mult la cutura lor, la regiunea lor și la familiile lor înainte de toate”, spune Maurizio Trovato, administrator șantier.

Lucrările de restaurare a palatului Braunstein, clădire simbol a municipiului Iași, vor costa 20 de milioane de lei. Firmele italiene sunt singurele care s-au prezentat la licitația pentru lucrări, din cauză că în țară se găsesc foarte greu specialști în reabilitarea imobilelor de patrimoniu.